Skoolkoshuise in Gauteng vir haweloses ingespan | Netwerk24
Skoolkoshuise in Gauteng vir haweloses ingespan
Deur Bonolo Selebano 26 Maart 2020 09:17
Panyaza Lesufi, Gautengse LUR vir onderwys. Foto: Trevor Kunene
Gautengse openbare skole gaan gedurende die 21 dae van inperking as skuilings vir haweloses gebruik word.
Panyaza Lesufi, die provinsie se LUR vir onderwys, het Woensdag dié aankondiging op 'n mediakonferensie in Midrand gedoen, waar David Makhura, premier, en ander LUR'e ook teenwoordig was om oor hul Covid-19-aksieplanne uit te brei.
"Met die mense by wie hulle bedel wat nie meer op die paaie gaan wees nie, is hulle nou aan hul eie lot oorgelaat.
"Ons gaan hawelose mense wat wil na ons skole verskuif. Daar is nou koshuise beskikbaar omdat die skole gesluit is," het Lesufi gesê.
"Ons het 'n span mense gestuur om met hulle te gaan onderhandel en praat, om hulle te oortuig dat dit in hul beste belang sal wees om in die koshuise te gaan bly."
Ten opsigte van die tyd wat vir leerlinge verlore gaan weens die staat van inperking, sê Lesufi hy praat met rolspelers oor die moontlikheid om die Junie-vakansie te skrap.
Daar word ook gekyk na middagklasse, klasse op Saterdae en skoolkampe gedurende die September-reses vir leerlinge wat voel hulle het bykomende hulp nodig.
Bandile Masuku, Gautengse LUR vir gesondheid, het gesê 1 300 gemeenskapsgesondheidswerkers is opgelei om kwessies rakende die virus te hanteer.
Altesaam 1 000 beddens is vir Covid-19-gevalle beskikbaar, maar die departement werk daaraan om dit te verhoog. Uit die privaat sektor is daar 'n aanbod van 200 beddens.
Makhura het Gautengse inwoners aangeraai om in die provinsie te bly, deels omdat dit later 'n probleem kan wees om terug te kom en ook om die risiko van die verspreiding van die virus tussen provinsies te beperk.